Polisie krap kop oor moord op hawelosesMagnolia Dell-park in Muckleneuk, Pretoria. Foto: Tshwane.gov.za Die polisie het ŉ ondersoek van stapel gestuur ná die liggaam van nog ŉ hawelose man Sondag in Muckleneuk se gewilde Magnolia Dell-park in Pretoria gevind is. Dit is die derde liggaam waarop in dié omgewing in die afgelope twee weke afgekom is. ŉ Tweede liggaam is Saterdagmiddag in dieselfde park ontdek en die eerste liggaam is twee Saterdae gelede in ŉ veld naby die Mearspark-treinstasie gekry. Die betrokke veld is sowat 2,8 km van die park geleë. Volgens kapt. Daniel Mavimbela, woordvoerder van die Sunnyside-polisie, wil dit voorkom of al drie mans op dieselfde wyse vermoor is. “Die oorledenes is met ŉ stomp voorwerp geslaan en het veelvoudige steekwonde aan hulle bolywe gehad. Die motief vir die moorde is nog onduidelik en die identiteite van die drie mans moet nog vasgestel word,” het Mavimbela gesê. Die Sunnyside-polisie het hulle forensiese deskundiges, ŉ netwerk van talle informante, asook misdaad-intelligensie by die ondersoek na die moorde betrek. Mavimbela sê die polisie het intussen begin om haweloses in die gebied van die moorde bewus te maak. “Ons het instansies, wat met haweloses in die omgewing werk, gevra om saam te werk om haweloses se veiligheid te verseker. Dit sal ook veiliger vir die mense wees as hulle snags saam in groepe kan beweeg.” Mavimbela het ŉ beroep gedoen op enige iemand met inligting oor die saak om 0860 010 111 te skakel of ŉ SMS te stuur na 32211. Die inligting kan ook anoniem verskaf word.